《书哭皋文诗后》
清代·庄宇逵

人寿谁百年，百年一弹指。颜夭而蹠寿，至人不歧视。

促算垂千秋，修龄实短晷。哭君复慰君，痛定而悟始。

再阅数十霜，官秩可迁累。落落无脂韦，十年或不徒。

胸怀不能行，耄期亦徒尔。著书已数尺，可以寿弈祀。

闻君易篑时，神明澈秋水。悠然去来间，全归斯已矣。

乡闾太息声，士林流涕诔。异口而同情，贤愚竟一轨。

令名即寿考，曰终不曰死。秦失有三号，此告茗柯子。

作者简介：（?—1813）江苏武进人，字达甫。诸生。嘉庆初举孝廉方正。以经学教授乡里以终。工诗，不专主一家。有《春觉轩诗文集》、《群经辑诂》。